Segons el seu testimoni, va començar la seva trajectòria com a activista a principis de la dècada dels 1990, durant les protestes contra la Guerra del Golf. Paral·lelament va estar vinculada al moviment okupa i va participar en diverses mobilitzacions, com la que va tenir lloc contra el G-8 en els consolats de França i Suïssa a Barcelona l'any 2003 per protestar per la situació de Martin Shaw, un activista que va resultar ferit durant la cimera del G-8 a Évian-les-Bains (Savoia). Colau ha manifestat que fa «vida d'activista» des del 2001. Vinculada també amb el moviment antiglobalització, el 2003 va formar part del moviment «Aturem la guerra», que es va mobilitzar en contra de la guerra de l'Iraq.